פיגוע הירי בחדרה (2001)

פיגוע הירי בחדרה היה פיגוע ירי שביצעו שני מחבלים פלסטינים ב-28 באוקטובר 2001 במרכז חדרה. ארבע נשים נרצחו ו-33 אנשים נפצעו. ארגון הג'יהאד האסלאמי נטל אחריות לפיגוע.

הפיגוע
ב-28 באוקטובר 2001, בשעות הצהריים, הגיעו שני מחבלים פלסטינים, שוטרים במשטרה הפלסטינית, בג'יפ מיצובישי אדום למרכז חדרה. כשהגיעו אל מול הספרייה העירונית, החלו לירות לעבר האנשים ברחוב, וכיוונו את עיקר האש אל תחנת אוטובוס בצד הכביש בה עמדו אזרחים רבים והמתינו לאוטובוס. מתחנת האוטובוס המשיכו המחבלים בנסיעה איטית בעיר תוך שהם יורים לכל עבר.

בינתיים רצו למקום שלושה בלשים שהיו בפעילות מבצעית ברחוב. בין הבלשים למחבלים התנהל קרב יריות שבסופו נהרגו שני המחבלים. ארבע נשים נהרגו בפיגוע ו-33 נפצעו, מתוכם שלושה באורח קשה והיתר במצב קל.

ארגון הג'יהאד האיסלאמי נטל אחריות לפיגוע, ואמר שאת הפיגוע ביצעו "המחבל יוסף סוויתאת (22) ממחנה הפליטים ג'נין, והמחבל תייסיר ג'באלי, מהעיר ג'נין". ושהפיגוע בוצע כתגובה ל"פשעים בבית רימא, בבית לחם ובכל ערי וכפרי מולדתנו השבויה. אנו אומרים למנהיגי האויב כי עין תחת עין, ודם תחת דם, ואש תחת אש. המלחמה בינינו פתוחה לנצח נצחים. לא מפחידים אותנו הטנקים והמטוסים שלכם, וכיבוש ערינו וכפרינו לא ירחיק מכם את המוות ולא יביא לכם את הביטחון".

הפיגוע, כך לפי הארגון, בוצע גם לזכרו של מנהיג הג'יהאד האיסלאמי, פתחי שקאקי, שנורה למוות על ידי סוכני המוסד במלטה ב-1995.

קישורים חיצוניים

פיגועים באינתיפאדה השנייה
פיגועי טרור בישראל ב-2001
חדרה: פיגועים
הג'יהאד האסלאמי הפלסטיני: פיגועים